<classify> MKAZI wa Mikoroshini Chalinze wilayani Bagamoyo mkoani Pwani, Mustafa Malimi 23 ambaye ni mmoja ya wafungwa waliopata msamaha wa Rais John Magufuli Desemba 9 mwaka huu, anashikiliwa na Polisi kwa tuhuma za kuiba ngombe.Kwa mujibu wa taarifa iliyotolewa kwa vyombo vya habari na Kamanda wa Polisi mkoani hapa, Wankyo Nyigesa jana, ngombe aliyeibwa alikutwa amechinjwa na mtuhumiwa huyo. Nyigesa alisema tukio hilo lilitokea Desemba 11 mwaka huu saa 4:00 asubuhi huko Nero Magorofani wilaya ya Chalinze.Mtuhumiwa aliiba ngombe mwenye thamani ya Sh milioni 1.2 mali ya Otaigo Elisha 30 mkazi wa Pera Chalinze, alisema. Dereva Baraka Njoka 37 mkazi wa Ubungo Kibo anashikiliwa na Polisi kwa tuhuma za kukutwa na mafuta ya kula madumu 860 ambayo hayakulipiwa ushuru wa forodha. Kamanda Nyigesa alisema tukio hilo lilitokea Desemba 11 mwaka huu saa 8:20 usiku Lugoba, Wilaya ya Bagamoyo.Mtuhumiwa huyo alikuwa akiendesha gari aina ya Fuso lenye namba za usajili T 582 AWB likiwa na mafuta hayo. Mafuta hayo ya kampuni ya Mico na Oki yalikuwa hayana kibali chochote wala hayakulipiwa ushuru wa serikali, alisema.Aidha alisema mtuhumiwa atafikishwa mahakamani upelelezi utakapokamilika ili kujibu tuhuma zinazomkabili.  <topic>: kitaifa 